**AGENȚIA PENTRU PROTECȚIA MEDIULUI BISTRIȚA-NĂSĂUD**

**DECIZIE INIŢIALĂ**

**28.06.2024**

 Urmare a notificării depuse de **PRIMĂRIA COMUNEI ȘIEU MĂGHERUȘ**,cu sediul în localitatea Șieu Măgheruș, nr. 243, comuna Șieu Măgheruș, judeţul Bistriţa-Năsăud, privind prima versiune a planului: **„Strategia de Dezvoltare Durabilă a Comunei Șieu Măgheruș 2021-2027”**, în Comuna Șieu Măgheruș, județul Bistrița-Năsăud, solicitare înregistrată la Agenţia pentru Protecţia Mediului Bistrița cu nr. 5854/30.04.2024, ultima completare cu nr. 8122/27.06.2024, în baza:

- H.G. nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia;

- O.U.G. nr. 195/2005 privind protecţia mediului, aprobată cu modificări prin Legea nr. 265/2006, cu modificările şi completările ulterioare;

- H.G. nr. 1076/2004 privind stabilirea procedurii de realizare a evaluării de mediu pentru planuri şi programe;

- O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări prin Legea nr. 49/2011, cu modificările şi completările ulterioare,

**AGENȚIA PENTRU PROTECȚIA MEDIULUI BISTRIȚA-NĂSĂUD,**

- în urma parcurgerii etapei de încadrare, conform prevederilor H.G. nr. 1076/2004, privind stabilirea procedurii de realizare a evaluării de mediu pentru planuri şi programe, de către Agenția pentru Protecția Mediului Bistrița-Năsăud,

- urmare a consultării titularului planului, a autorității de sănătate publică și a autorităților interesate de efectele implementării planului în cadrul ședinței Comitetului Special Constituit din 26.06.2024,

- în conformitate cu prevederile art. 5, alin. 3, litera a) și a Anexei 1 - Criterii pentru determinarea efectelor semnificative potențiale asupra mediului din H.G. nr. 1076/2004 privind stabilirea procedurii de realizare a evaluării de mediu pentru planuri şi programe,

- urmare a informării publicului prin anunţuri repetate şi în lipsa oricărui comentariu din partea publicului,

**decide că planul: „Strategia de Dezvoltare Durabilă a Comunei Șieu Măgheruș 2021-2027”**, în Comuna Șieu Măgheruș, județul Bistrița-Năsăud,

**titular**: **PRIMĂRIA COMUNEI ȘIEU MĂGHERUȘ**,cu sediul în localitatea Șieu Măgheruș, nr. 243, comuna Șieu Măgheruș, judeţul Bistriţa-Năsăud,

***nu necesită evaluare de mediu și nu necesită evaluare adecvată urmând a fi supus procedurii de adoptare fără aviz de mediu.***

*Obiectivele și acțiunile propuse de Comuna Șieu Măgheruș prin* ***Strategia******2012 – 2020*** *au fost atinse într-un procent mare ceea ce denotă faptul că obiectivele fixate au fost corecte, necesare și cuantificabile, motivele pentru care unele obiective nu au fost realizate fiind enumerate punctual.*

*În Portofoliul de proiecte prioritare pentru perioada* ***2021-2027*** *al comunei Șieu-Măgheruș sunt identificate următoarele proiecte:*

*- Modernizare drumuri de interes local - sursa de finanțare PNDR 2021-2024;*

*- Modernizare infrastructură rutieră agricolă - sursa de finanțare PNDR 2021-2024;*

*- Modernizare Grădiniță Șieu Măgheruș - sursa de finanțare PNDR 2021-2024;*

*- Reabilitare Biserica Evanghelică CA – monument istoric - finanțare CNI;*

*- Extindere de rețele electrice: zona Gomar Lux lângă DN 17, finanțare buget local și SDEE BN;*

*- Construire rețea de colectare apă menajeră uzată și stație de epurare în localitatea Crainimăt și Șieu Măgheruș, comuna Șieu Măgheruș, județul Bistrița-Năsăud - finanțat prin PNI Anghel Saligny (în prezent în execuție);*

*- Construire sală de sport în localitatea Șieu Măgheruș – finanțare CNI SA;*

*- Construire dispensar uman în localitatea Șieu Măgheruș – finanțare CNI SA;*

*- Realizare infrastructură de rulare pentru biciclete – finanțare;*

*- Reabilitare moderată și energetică Școala Generală cls. I-IV localitatea Chintelnic, comuna Șieu Măgheruș - finanțare PNRR;*

*- Amenajare spații publice în localitatea Arcalia, comuna Sieu Măgheruș, judetul Bistrița-Năsăud – finanțat prin PNDR;*

*- Extindere rețele gaz în comuna Șieu Măgheruș, județul Bistrița-Năsăud – finanțat prin PNI Anghel Saligny;*

*- O educatie digitală și incluzivă în comuna Șieu Măgheruș – PNRR, dotări materiale didactice, table interactive, laptopuri, mobilier – în execuție;*

*- Construire Capelă Multiconfesională în localitatea Șieu Măgheruș, comuna Șieu Măgheruș – finanțat prin buget local – finalizat;*

*- Construire Capelă Multiconfesională in localitatea Chintelnic, comuna Sieu Măgheruș – finantat prin buget local – finalizat;*

*- Construire Capela Multiconfesională în localitatea Crainimăt, comuna Șieu Măgheruș - finantat prin buget local - finalizat;*

*- Construire Capela Multiconfesională in localitatea Sărățel, comuna Șieu-Măgheruș - finanțat prin buget local (în execuție );*

*- Transpunere PUG Comuna Șieu-Măgheruș în format GIS – finanțat prin PNRR - în execuție;*

*- Construire trotuare în comuna Șieu Măgheruș – finanțat prin buget local;*

*- Amenajare Valea Arcalia, în localitatea Arcalia, comuna Șieu Măgheruș - finanțat prin buget local - în execuție;*

*- Modernizare Strada Teilor, localitatea Arcalia, comuna Șieu Măgheruș - finanțat prin buget local - în execuție;*

*- Modernizare Strada Valea Viilor, localitatea Arcalia, comuna Șieu Măgheruș - finanțat prin buget local - în proiectare PT.*

*-Construirea unei faleze de promenadă in localitatile Crainimăt, Chintelnic, Șieu- Măgherus;*

*-Construirea de piste de biciclete de-a lungul raului Sieu în localitatea Crainimăt, Sieu-Măgheruș, Chintelnic .*

**Motivele care au stat la baza luării deciziei etapei de încadrare (luând în considerare criteriile prevăzute în anexa 1 a HG nr. 1076/2004) sunt următoarele:**

**1. Caracteristicile planurilor şi programelor cu privire, în special, la:**

a) gradul în care planul sau programul creează un cadru pentru proiecte şi alte activităţi viitoare fie în ceea ce priveşte amplasamentul, natura, mărimea şi condiţiile de funcţionare, fie în privinţa alocării resurselor:

*- Strategia de Dezvoltare Durabilă creează cadrul general al dezvoltării comunei pe plan social, economic și de mediu pe termen lung. De asemenea eficientizează procesul managerial prin fixarea unor obiective realiste, identificarea unor măsuri și acțiuni care permit realizarea acestora, stabilirea priorităților, monitorizarea rezultatelor obținute și actualizarea constantă a obiectivelor și a măsurilor propuse;*

b) gradul în care planul sau programul influenţează alte planuri şi programe, inclusiv pe cele în care se integrează sau care derivă din ele:

*- la elaborarea Strategiei s-a avut în vedere corelarea cu prevederile documentelor de planificare spațială la nivel național, județean și local;*

c) relevanţa planului sau programului în/pentru integrarea consideraţiilor de mediu, mai ales din perspectiva promovării dezvoltării durabile:

*- Strategia de Dezvoltare Durabilă conferă un scop și o direcție comunității locale de a-și armoniza necesitățile și așteptările prin formularea unor obiective de dezvoltare și axe prioritare. Aceste obiective impun asupra comunității locale sarcina de a utiliza în mod eficient resursele umane și financiare de care dispune;*

d) problemele de mediu relevante pentru plan sau program:

*- problemele relevante pentru mediu constau în reducerea presiunii asupra apelor de suprafață, gestiunea corespunzătoare a deșeurilor, reducerea emisiilor de poluanți din aer și asigurarea suportului financiar pentru îndeplinirea măsurilor din Planul de Management al sitului ROSCI0400 Șieu-Budac și RONPA0219 Masivul de Sare de la Sărățel;*

e) relevanţa planului sau programului pentru implementarea legislaţiei naţionale şi comunitare de mediu (de exemplu, planurile şi programele legate de gospodărirea deşeurilor sau de gospodărirea apelor):

*- în județul Bistrița–Năsăud a fost implementat proiectul „SISTEM DE MANAGEMENT INTEGRAT AL DEŞEURILOR SOLIDE ÎN JUDEŢUL BISTRIŢA–NĂSĂUD” prin ADI Deșeuri Bistrița-Năsăud din care fac parte toate UAT-urile județului. Odată cu implementarea acestui proiect au fost închise toate gropile neconforme, resturile de deșeuri existente extrase și zona acoperită cu pământ. S-a trecut astfel la colectarea deșeurilor din poartă în poartă cu un operator unic, mai întâi deșeurile fiind colectate în amestec, iar ulterior selectiv pe categorii reciclabile și menajer.*

**2. Caracteristicile efectelor și ale zonei posibil a fi afectate cu privire, în special, la:**

a) probabilitatea, durata, frecvența și reversibilitatea efectelor

*- implementarea proiectelor din Strategia de Dezvoltare Durabilă va avea efecte pozitive pe termen lung asupra calității apelor de suprafață și a speciilor acvatice protejate;*

b) natura cumulativă a efectelor

*- prin implementarea Strategiei de Dezvoltare Durabilă nu se generează efecte cumulative asupra ariilor naturale protejate;*

c) natura transfrontieră a efectelor

*- efectul transfrontalier este exclus, comuna Șieu-Măgheruș nu se află în aproprierea zonei de frontieră;*

d) riscul pentru sănătatea umană sau pentru mediu (de exemplu, datorită accidentelor)

*- unul din efectele generate de Strategia de Dezvoltare Durabilă va fi reducerea riscului pentru sănătatea umană și pentru mediu;*

e) mărimea și spațialitatea efectelor (zona geografică și mărimea populației potențial afectate)

*- efectele generate de Strategia de Dezvoltare Durabilă, raportată la zona geografică și marimea populației sunt pozitive. Prin această strategie se creează condiții pentru dezvoltarea comunei în ceea ce privește nevoile populației și protejarea mediului;*

 f) valoarea și vulnerabilitatea arealului posibil a fi afectat, date de:

(i) caracteristicile naturale speciale sau patrimoniul cultural

*- în cadrul comunei Șieu-Măgherus există caracteristici naturale speciale pentru care a fost declarat situl Natura 2000 ROSCI0400 Șieu-Budac. Pentru proiectele care se vor realiza in sit sau în vecinatatea acestuia se va solicita avizul custodelui, Agentia Natională pentru Arii Naturale Protejate;*

*- pe raza comunei este amplasată parțial și aria naturală protejată de interes național RONPA0219 Masivul de Sare de la Sărățel;*

(ii) depășirea standardelor sau a valorilor limită de calitate a mediului

*- activităţile propuse nu vor depăși standardele sau valorile limită de calitate a mediului;*

(iii) folosirea terenului în mod intensiv

*- terenul nu va fi folosit in mod intensiv;*

g) efectele asupra zonelor sau peisajelor care au un statut de protejare recunoscut pe plan național, comunitar sau internațional

*Pe raza teritorial administrativă a comunei Șieu Măgheruș sunt amplasate parțial următoarele arii naturale protejate: situl Natura2000 ROSCI0400 Șieu – Budac și aria naturală protejată de interes național RONPA0219 Masivul de Sare de la Sărățel.*

 *Rezervația naturală de interes național RONPA0219 Masivul de Sare de la Sărățel este situată în partea sud – estică a comunei, la limita cu comuna Mărișelu.*

Situl Natura2000 ROSCI0400 Șieu – Budac a fost declarat pentru protejarea vidrei (*Lutra lutra*), buhaiului de baltă cu burta galbenă (*Bombina variegata*) și a 7 specii de pești (*Aspius aspius, Barbus carpathicus, Rhodeus amarus, Romanogobio kessleri, Romanogobio uranoscopus, Romanogobio vladykovi, Sabanejewia balcanica*). În timpul realizării studiilor pentru fundamentarea Planului de management au fost identificate în teren și speciile *Emys orbicularis* și *Castor fiber,* precum și habitatul de interes comunitar *92A0* *Zăvoaie cu Salix alba și Populus alba.*

 Pentru aria protejată de interes comunitar ROSCI0400 Șieu – Budac ANANP a emis Nota nr. 7582/05.11.2020, înregistrată la MMAP cu nr. 185489/MF/06.11.2020, *privind aprobarea setului minim de măsuri speciale de protecție și conservare a biodiversității, precum și conservarea habitatelor naturale, a florei și faunei sălbatice, de siguranță a populației și investițiilor din ROSCI0400 Șieu - Budac*.

 O parte din proiectele avute în vedere în strategie se desfășoară parțial pe suprafața, la limita sau în vecinătatea sitului *ROSCI0400 Șieu – Budac, după cum urmează:*

* *Construire rețea de colectare apa menajeră uzată și stație de epurare în localitatea Crainimăt și Șieu-Măgheruș, comuna Șieu-Măgheruș, județul Bistrița - Năsăud* – proiect în prezent este în execuție finanțat prin PNI Anghel Saligny. Deține Decizia etapei de încadrare nr. 273/18.06.2021 emisă de APM BN. Proiectul este amplasat parțial în sit, respectiv suprafața de 24 m² se suprapune cu situl.
* *Extindere rețele gaz în comuna Șieu-Măgheruș, județul Bistrița -Năsăud* – proiect aflat în prezent în procedura de reglementare la APM BN (a fost emisa Decizia etapei inițiale nr.715/24.10.2023). Proiectul este amplasat în vecinătatea sitului la distanțe de până la 5 -18 m față de sit în zona localității Sărățel, respectiv 100-140 m în zona localității Crainimăt.
* Construirea unei faleze de promenadă în localitățile Crainimăt, Chintelnic, Șieu-Măgheruș – proiect de perspectivă, fără finanțare. La această dată nu sunt date detaliate referitoare la acest proiect, nefiind încă întocmit studiu de fezabilitate, dar intenția este de a fi amenajat în zona râului Șieu, astfel acesta fie va intersecta parțial situl, fie va fi în zona de influență directă a acestuia.
* Construirea de piste de biciclete după realizarea unei zone de faleze de promenadă de-a lungul râului Șieu în localitățile Crainimăt, Chintelnic, Șieu-Măgheruș – proiect de perspectivă, fără finanțare. La această dată nu sunt date detaliate referitoare la acest proiect, nefiind încă întocmit studiu de fezabilitate, dar intenția este de a fi amenajat în zona râului Șieu, astfel acesta fie va intersecta parțial situl, fie va fi în zona de influență directă a acestuia.

Proiectele de realizare a falezei și a pistelor pentru biciclete este posibil să fie amplasate și în vecinătatea Rezervației Naturale de interes național RONPA0219 Masivul de Sare de la Sărățel.

Proiectele care au fost reglementate de către APM BN se vor implementa cu respectarea condițiilor și măsurilor stabilite de autoritățile pentru protecția mediului și prevăzute în actele existente sau emise în urma parcurgerii procedurilor de mediu. În cazul acestor proiecte în urma parcurgerii procedurii de reglementare a reieșit că impactul asupra sitului este unul nesemnificativ.

Proiectul de extindere rețea de gaze, aflat în procedură de reglementare, este amplasat în vecinătatea sitului, în intravilanul localităților Sărățel și Crainimăt, nu se suprapune cu habitate de interes comunitar și nu va duce la pierderea habitatelor de reproducere, hrănire, odihnă ale speciilor de interes comunitar.

 O analiză aprofundată a impactului potențial asupra speciilor și habitatelor de interes comunitar din situl ROSCI0400 Șieu Budac al proiectelor propuse prin strategie și pentru care nu este încă întocmit un studiu de fezabilitate este dificil a se realiza în această etapă, fără a se ține cont de detaliile tehnice ale proiectelor.

La proiectarea și implementarea proiectelor de perspectivă se vor avea în vedere măsurile de conservare stabilite de către ANANP prin obiectivele speciale de conservare (OSC – uri) pentru sit și pentru fiecare specie în parte și pentru habitat, precum și cele prevăzute în planul de management aflat în curs de aprobare, astfel încât să se evite pe cât posibil din aceasta etapa un posibil impactul asupra sitului, a habitatului și a speciilor de interes comunitar.

Pentru a nu produce o fragmentare a habitatelor de interes comunitar și blocarea circulației libere a speciilor de interes comunitar se vor adopta soluții tehnice corespunzătoare.

 Pentru proiectele care derivă din planul supus avizării s-au solicitat / se vor solicita acte de reglemntare de la ANANP și APM BN, urmând ca în cadrul procedurilor de emitere a actelor de reglementare la faza de proiect să se evalueze pentru fiecare caz în parte potențialul impact asupra ariilor protejate și să se stabilească măsurile și condițiile necesare pentru evitarea / reducerea potențialului impact asupra acestora.

Pentru Planul supus avizării, A.N.A.N.P. a emis punctul de vedere nr. **273/20.06.2024**, conform căruia planul menționat nu este susceptibil de a avea un impact negativ asupra speciilor și habitatelor protejate, pentru conservarea cărora a fost desemnată aria naturală protejată, iar A.N.A.N.P. - S.T. Bistrița-Năsăud va continua procedura de emitere a avizului.

În conformitate cu H.G. nr. 1076/2004, art. 11 şi luând în considerare criteriile pentru determinarea efectelor semnificative potenţiale asupra mediului prevăzute în Anexa 1, planul nu necesită evaluare de mediu şi nu necesită evaluare adecvată.

**Obligațiile titularului:**

1. Titularul are obligația de a respecta legislația de mediu în vigoare.

2. Titularul are obligaţia de a supune procedurii de adoptare planul şi orice modificare a acestuia, numai în forma avizată de autoritatea competentă de protecţia mediului.

3. În vederea realizării proiectelor propuse prin Plan, titularul va notifica APM Bistrița-Năsăud și va solicita actele de reglementare conform legislației de mediu în vigoare.

4. Titularul planului/programului are obligația de a notifica autoritatea competentă pentru protecția mediului despre orice modificare a planului/ programului, înainte de realizarea modificării.

5. Răspunderea pentru corectitudinea informațiilor puse la dispoziție autorității competente pentru protecția mediului și a publicului revine în totalitate titularului planului.

**Informarea și participarea publicului la procedura de evaluare de mediu:**

 Anunţul public privind depunerea solicitării de emitere a avizului de mediu/declanșarea etapei de încadrare a fost mediatizat prin publicare în presa locală și afişare pe site-ul şi la sediul A.P.M. Bistriţa-Năsăud.

 Nu s-au înregistrat observaţii sau comentarii din partea publicului interesat.

**Prezenta decizie este valabilă pe toată durata implementării planului, dacǎ nu intervin modificǎri ale acestuia.**

**Pentru obţinerea autorizaţiei de construire a obiectivelor prevăzute se va urma procedura de reglementare conform Legii nr. 292*/*2018 privind evaluarea impactului anumitor proiecte publice şi private asupra mediului.**

**Prezenta decizie poate fi contestată în conformitate cu prevederile Legii contenciosului administrativ nr. 554/5004, cu modificările şi completările ulterioare.**

 DIRECTOR EXECUTIV, ŞEF SERVICIU

 AVIZE, ACORDURI, AUTORIZAȚII,

 biolog-chimist Sever Ioan ROMAN

 ing. Marinela Suciu

 ÎNTOCMIT,

 ing. Cornelia Vrăsmaș

AGENȚIA PENTRU PROTECȚIA MEDIULUI BISTRIȚA-NĂSĂUD

Strada Parcului, nr. 20, Bistrița, jud. Bistrița-Năsăud, Cod poștal 420035

Tel.: +4 0263224064 Fax: +4 0263223709 e-mail: office@apmbn.anpm.ro website: <http://apmbn.anpm.ro>

|  |
| --- |
| Operator de date cu caracter personal, conform Regulamentului (UE) 2016/679 |